אליהו בן-אמוזג

הרב **אליהו בן-אמוֹזֶג** (**הראב"א**) (בצרפתית: **Elie Benamozegh**; י"ג באייר ה'תקפ"ג, 24 באפריל 1823 – ז' באדר א' תר"ס, 6 בפברואר 1900) היה רב, מקובל, פילוסוף ופרשן המקרא.

## קורות חייו
[שמאל|ממוזער|150px|שער ספר של הרב [יוסף כנאפו שהודפס בבית הדפוס של הרב אמוזג]]
[שמאל|ממוזער|250px|קברו של אליהו בן-אמוזג ב[ליוורנו]]
הרב בן-אמוזג נולד בליוורנו שבאיטליה לאברהם בן שם טוב (בהיותו בגיל 71) יליד פאס ולקלרה בת רבי אברהם רפאל קורייאט דיין במוגדור ובליבורנו.

אביו אברהם, שהיה חשׂוך ילדים עד גיל 70, נישא בגיל זה לקלרה, לאחר שקיבל את הסכמת אשתו הראשונה לכך.

בגיל ארבע התייתם מאמו ובגיל חמש התייתם מאביו, וחונך על ידי דודו הדיין הגדול הרב יהודה קוריאט, שהיה גם מורו ורבו. הוסמך לרבנות בגיל 18, ושימש כאב"ד ורב העיר ליוורנו במשך כחמישים שנה, ואף הקים בה בית דפוס שבו הדפיס ספרי קודש שונים, ובהם ספרים רבים של חכמי מרוקו וארם צובא ומספריהם של הרב יוסף חיים מבגדד והרב אברהם דיין מסוריה.

היה בעל ידע נרחב מאוד בכתבי הקודש, ובמדעים כלליים, כגון פילוסופיה, אנתרופולוגיה, ארכאולוגיה, היסטוריה, בלשנות וביקורת המקרא. בכתיבתו ניכרת התמודדות עם רעיונותיהם של קאנט, הגל, פיכטה ופילוסופים אחרים. בין רעיונותיו המרכזיים היו השגת אחדוּת המין האנושי, על סמך היסודות האוניברסליסטיים ביהדות.

רבי חיים פלאג'י בהקדמה לפירושו על התהלים כותב עליו בזה הלשון:

החוקר גרשם שולם אמר על אחד מספריו שלא נכתב ספר כזה בישראל מאז מורה הנבוכים של הרמב"ם.

חלק מחיבוריו נערכו והוצאו לאור על ידי הרב ד"ר אליהו רחמים זייני, שהצביע על קשר מסויים בין הגותו של הרב בן-אמוזג לזו של הראי"ה קוק. הרב זייני הדגיש את הקושי בהוצאת כתביו עם הערות ומקורות, תוך מחקר של עשרות שנים, בגלל רוחב היקף הידיעות והספרים שהרב בן אמוזג עוסק בהן. לדבריו - הוא כותב בספריו בקרוב ל-20 שפות (בהן איטלקית, צרפתית, לטינית, ערבית, פרסית, אנגלית, עברית ועוד), בקיא בעל פה בכל מכמני היהדות, סוקר את כלל הפילוסופיה - מהפרה-סוקרטים עד הרטמן תלמידו של שופנהאואר, את התרבויות והדתות בעולם לאורך אלפי שנים, עם בקיאות בהיקף רחב מאוד במדע העדכני ביותר בזמנו. בעבודה על הספר 'אם למקרא' עבר הרב זייני על כ-10,000 ספרים, ומחזיק בכ-40,000 דפים של כתבי יד של הרב בן אמוזג

## חיבוריו המרכזיים
### ישראל והאנושות
חיבור מרכזי של בן-אמוזג הוא ישראל והאנושות (Israel et Humanité), שנכתב במקור בצרפתית. בן-אמוזג מנתח את היחס בין עם ישראל לאומות העולם, כפי שזה בא לידי ביטוי בכתבי הקודש. כמו כן, הספר מתווה את האידיאל בעתיד, ביחסים שבין עם ישראל לאומות העולם. על פי הרב בן אמוזג, היהדות איננה דת לאומית בלבד, כי אם דת בעלת מרכיב פרטיקולרי מובהק ומרכיב אוניברסלי, בעל משמעות לכל אומות העולם. "תורת משה", המציגה תרי"ג מצוות, מחייבת את עם ישראל בלבד. תשתית היהדות, המתבטאת בברית נוח, היא אוניברסלית, ועל כן כל באי עולם אמורים לקיים את שבע מצוות בני נח. להשקפתו, ממש כשם שלעם ישראל יש דת בעלת שני ממדים אלה, ראוי שכל קבוצה אחרת תאחז, לא רק בדת נוח האוניברסלית, אלא גם בדת המבטאת את ייחודה. הנצרות (והאסלאם) אמורים, עקרונית לממש תפקיד זה, ובמובן זה הן דתות אמת מקבילות ליהדות. הכרה זו בתוקפה הדתי הייחודי של הנצרות, וזאת לצד ביקורת נוקבת על היבטים שונים של דת זו, הם מהחידושים הגדולים והמהפכניים שבתורתו.

הרב ד"ר אליהו זייני, המתרגם את סדרת כתבי הרב בן אמוזג (כולל ישראל והאנושות שנמצא בשלבי מחקר ותרגום), שולל את ההבנה של דברי הרב בן אמוזג כהכלה אוניברסלית או כטשטוש מסוים של ההבדל בין ישראל לעמים - תוך הבחנה בין **אור לגויים** כפי שנתבע המושג על ידי דוד בן-גוריון, שיכול להתפרש כ-**בשביל הגויים**, לבין המקור "וּנְתַתִּיךָ **לְאוֹר גּוֹיִם**" כפי שנאמר על ידי הנביא ישעיהו - שמשמעותו העמדה של "מַמְלֶכֶת כֹּהֲנִים וְגוֹי קָדוֹשׁ", ובצורה שתתקן **גם** את דרכי הגויים, על אף מצבם הנוכחי. הבחנה זו באה כחלק מביקורת על ישראל והאנושות של איימה פאלייר, עוזרו הלא-יהודי של הרב בן אמוזג, שערך ואף השלים בעצמו את הספר, בו הושמטו קטעים שלמים מהמקור, ואף על התרגום הנוכחי לעברית. הרב זייני אף מראה כיצד שם הספר במקור הוא ישראל **ו**אנושות (Israël **et** Humanité), ולא ישראל **וה**אנושות (Israël **et l**'Humanité), ומבוסס על הפסוק "**ב**ישראל ו**ב**אדם", כך שהיחס לשניהם הוא בנפרד, כל אחד לחוד.
250px|ממוזער|מוסר יהודי לעומת מוסר נוצרי - הוצאת אור וישועה חיפה

### בשבילי המוסר / מוסר יהודי לעומת מוסר נוצרי
בחיבור "בשבילי המוסר" עורך בן-אמוזג הבחנה בין המוסר היהודי ובין המוסר הנוצרי. בעוד זה האחרון מדגיש את מידת הרחמים, המוסר היהודי מבוסס על איזון בין מידת החסד ומידת הדין, אשר מתוך האיזון הזה יוצא צדק (כדברי 'פתיחת אליהו': "צדק עמודא דאמצעיתא"). הספר, אשר יצא לאור לראשונה בשנת 1867 ומאז הודפס פעמים רבות, נמצא במוקד התעניינות מחודשת בקרב החוקרים. הספר עוקב אחר ההיסטוריה של הנצרות תוך שילוב של הכרה מעמיקה בתרומתה הדתית ומתיחת ביקורת קשה עליה, כמו גם על האסלאם. הוא טוען כי אלה גם אלה שאבו את מקורותיהם מן היהדות ולא אחת עיוותו אותם, בעיקר בשל הצורך של פאולוס לכפור בחשיבות החוק במקום להציע חוק חלופי לאומות העולם. הספר מחולק ל-12 פרקים, אשר עשרת הראשונים מביניהם עוסקים בנצרות, והשניים האחרונים באסלאם.

הספר ראה אור לראשונה בצרפתית, בשנת 1867 ובעידוד חברת כי"ח, תחת הכותרת "**Morale Juive et Morale Chrétienne**". באותה שנה פורסם הספר גם באנגלית, תחת השם "**Jewish and Christian ethics with a criticism on Mahomedism**". (מהדורה אנגלית בוויקיטקסט). המהדורה הצרפתית פורסמה שוב בשנת 1925 ובשנת 2002. חלק מהספר ראה אור בעברית לראשונה בשנת 1966 בשם "**בשבילי המוסר**" בתרגומו של ד"ר שמעון מרכוס. בשנת 2007 יצא הספר לאור בשלמותו בעברית בתרגומו של הרב ד"ר אליהו זייני, תחת השם "**מוסר יהודי לעומת מוסר נוצרי**" - בתוספת עיקרי אמונתו ומוסרו של האיסלאם.

הספר מתייחס בצורה דו ערכית לנצרות. הוא מייחס לה ערך רב ותרומה רבה לאנושות, אולם מרבה למתוח ביקורת על המוסר שלה, שיסודותיו החיוביים שאובים מן היהדות. הוא דן בדוקטרינות המשמשות יסוד למוסר הנוצרי וכן במחלוקת בין הקתוליות לפרוטסטנטיות. הוא מתאר את ביטול התורה בידי הנצרות והשפעתו האנרכית השלילית של ביטול זה על המוסר הנוצרי. המוסר הנוצרי הוא, כאמור העתק של זה היהודי, אולם בתהליך ההיפרדות מן היהדות הוא שונה עד שרוקן מתוכן. לטענתו התעלמותה של הנצרות מן הצד הגשמי ומן העולם הזה, אשר מאזנים את הרוחני והעליון יותר בפילוסופיה היהודית, הובילה לבוז של הנצרות לגוף ובאופן פרדוקסלי, לחוסר מוסריות ולחומרנות.

בן אמוזג מבטל את גישת החסד הנוצרי, לה הוא מקדיש כמה וכמה פרקים. הוא טוען כי חוסר האבחנה בין חוק אזרחי לחוק מוסרי והפיכת החסד לעקרון המנחה של כל מוסר, גרמה לצמיחתה של אי-מוסריות המטפחת את הרשעה בעולם בשם החסד. עוד טוען הרב כי האוניברסליות הנוצרית מטשטשת את כל הגבולות, הורסת את החסד העולמי, וזאת ולטענתו, לעומת היהדות הפרושית שידעה לאזן בין זהות לאומית לחסד אוניברסלי. הרב מצביע על האופן בו מטפחת היהדות את כבודו וחירותו של האדם, בעוד הנצרות מחוללת מלחמות דת. הוא קורא לכינון ברית אחים מחודשת בין בני יצחק, יעקב ועשו, ולהתגבר על מורשת השנאה ביניהם. קריאה זו אינה מכוונת רק לנוצרים, אלא גם ליהודים.

נושאים נוספים בספר הם "הגנבה הספרותית", לטענת הסופר, שביצעה הנצרות מן הקבלה היהודית, ויחסה של הנצרות לאויבים אישיים. גם בנושאים אלה מותח הרב ביקורת קשה על גישתה של הנצרות לנושא. עם זאת, בן אמוזג מדגיש את תרומתה המכרעת ואת תוקפה של האמונה הנוצרית ורואה בה רובד חיוני והכרחי של דתיות באומות.

הרב אליהו בן אמוזג מתאר את גישתו אל האסלאם בפרקים 11 ו-12, הפרקים האחרונים של הספר. לפי דעתו, שאב האסלאם את מקורותיו מן צדדים אחרים ביהדות מאשר אלה ששימשו השראה לנצרות, ויצר קיצוניות חד צדדית:

### אם למקרא
אחד מחיבוריו המרכזיים, "אם למקרא", ספר ביאור למקרא הנסמך על ממצאי המחקר המודרני, כגון פילולוגיה, ארכאולוגיה והיסטוריה. בנוסף, הכיל הפירוש הגנה על העמדות המסורתיות של חכמי ישראל אל מול ביקורת המקרא. הספר נדפס בחמישה כרכים בשנים 1862 - 1863, בבית הדפוס של הרב בן אמוזג.
[שמאל|ממוזער|250px|הפירוש "אם למקרא" של הרב בן אמוזג. נדפס בבית הדפוס של המחבר בשנת תרכ"ב (1862). מאז הודפס מחדש בהוצאת "[ישיבת אור וישועה|אור וישועה".]]

הספר מצטיין בפרשנויות מקוריות ונועזות, המקדמות פלורליזם דתי ומחויבות יהודית-דתית כלל אנושית. כך הוא קורא לסיום האיבה בין עשו ליעקב (נצרות ויהדות) ולכינון ברית אחים ביניהם, או מפרש את "ואהבת לרעך כמוך" כחל על כלל המין האנושי ולא רק על היהודים. הספר עורר מחלוקת קשה בקהילת חלב, בין טיעוניהם המרכזיים של חכמיה נגדו היו שהוא סבור שיש לחוכמות החיצוניות ערך בהבנת התורה, ושהצביע על הדמיון בין מנהגים מסוימים המוזכרים במקרא, לכאלה שנהגו עמים אחרים בעולם העתיק.

חכמי חלב אף פנו לרבנים אחרים ברחבי האימפריה העות'מאנית לשרוף את ספרי החומש שבהם נדפס הפירוש של בן-אמוזג. חכמי דמשק נעתרו לפנייה ושרפו את הספרים. חכמי ירושלים אימצו קו ביניים. הם לא שרפו את הספרים, אבל לא הכשירו אותם פומבית, ולא גינו את חכמי חלב על פעולתם.

בתגובה להתנגדותם לספרי אם למקרא - כתב הרב בן אמוזג אגרת לחכמי ארם צובא בשם 'צרי גלעד', בה הוא מלין על החוקרים הרואים בו תלמיד חכם מנותק הנאמן למסורת חז"ל ומצד שני תלמידי החכמים באר"צ רואים אותו כחוקר חיצוני, וכותב: "רבות שבעה לה נפשי לעג האפיקורסים, הבוז לגאי יונים, כי תבואו גם אתם בני האיתנים, בחרבות וקשתות שינונים ... ואני עני בתוכם, לא רשע ולא חכם ... לזה חסיד שוטה, ולזה אפיקורוס ומין, זה אומר לא יקרא בשם 'חכם' כי אם 'חוקר', וזה אומר לא כי! כי אם בולס שקמים ובוקר, זה אומר האיאורופא אינה נאוה לו, ואל ירושלם ואל הר המור ילך לו, וזה אומר אל המקדש לא יבוא, בין חכמי הגוים, בחוץ יכין מושבו - ואני נשארתי תלוי באויר, לא כופר ולא סופר, לא מין ולא מאמין, לא נבל ולא מקובל, לא פילוסוף ולא רבי הכולל, לא מקלל ולא מתפלל, לא מתבולל ולא מתחולל, לא שמאי ולא הלל, לא יום ולא ליל!".

גדול חכמי אסיה הקטנה במאה ה-19, הרב חיים פלאג'י, שחי באיזמיר, התנגד לפעולתם של חכמי חלב, ואף כתב מכתב עידוד אישי לבן-אמוזג.

### מבוא לתורה שבעל פה
ספר זה הוא הראשון בסדרת כתביו של הרב בן אמוזג, בעברית. ספר זה עצמו הוא הראשון בסדרת כתביו הבאים להגן על תורה שבעל פה, מקוריותה, נאמנותה ואמיתותה. הרב בן אמוזג מחולל בו מהפך אדיר בתפיסת המושג 'תורה שבעל פה'. תחת עטו, 'תורה שבעל פה' מפסיקה להיות נגזרת מ'תורה שבכתב'. אדרבה, היא מופיעה לנו במלוא עוצמתה הבלתי-משוערת אף אצל למדנים וגדולים: היא היא המקור לתורה שבכתב, ובלעדיה אין אפילו מקום לתורה שבכתב. היא אינה עוד פרוש ותוספת, אלא היסוד של 'תורה שבכתב'. זוהי אסופת מאמרים שפרסם הרב בן אמוזג בעיתון הלבנון וקובצו בספר שיצא לאור מחדש בשנת תשס"ב (144 עמ'), על ידי הרב ד"ר אליהו רחמים זייני, בהוצאת ישיבת אור וישועה.

### מסורת - והיא תורה שבעל פה
בספר יוצא הרב בן אמוזג נגד המגמות שהתפתחו במאה ה-19 של התקפות נגד התורה שבעל פה ואמינותם של חז"ל על ידי החילון והמחקר הארכיאולוגי על מנת לסתור את טענותיהם. בניגוד לספר 'מבוא', שנכתב בשפה תלמודית-מסורתית - '**מסורת**' כתוב בשפה המתאימה יותר לציבור הרחב. הספר תורגם לעברית בהוצאת אור וישועה (2020).

### טעם לש"ד
בחיבור "טעם לש"ד" (שיכול השם שד"ל) יוצא להגנת חכמת הקבלה וקדמוניותו של ספר הזוהר, ויוצא בכך נגד "ויכוח על חכמת הקבלה ועל קדמות ספר הזהר וקדמות הנקודות והטעמים" לשד"ל. מבנה הספר הוא ויכוח בין שתי דמויות "**חופני**" ו"**פנחס**", כאשר חופני מגלם את הדמות השואלת, ואילו בפי פנחס שם הרב בן אמוזג את דברי תשובותיו. הספר דוחה אחת אל אחת את ביקורתו של שד"ל נגד הקבלה, תולדותיה, תכניה ומקומה ביהדות, תוך שימוש באותם כלים הגותיים, לשוניים וספרותיים בהם השתמש שד"ל כדי לפוסלה.

### אימת מפגיע על אר"י
בחיבור "אימת מפגיע על אר"י", בדומה לחיבור "טעם לש"ד", בן אמוזג יוצא להגנת תורת הקבלה. הספר נכתב כנגד הספר "ארי נוהם" לר' יהודה אריה ממודנה. תורגם לעברית והודפס בשנת 2025 על ידי הרב ד"ר אליהו רחמים זייני, בהוצאת ישיבת אור וישועה.

### עבודה שבלב
החל משנת ה'תרט"ו (1856) הוא הדפיס מהדורה מחודשת של הסידור תפלת החדש עם הגהות ותוספות רבות, בהן בולט הפירוש שכתב לתפילות בשם "עבודה שבלב", בו הוא נותן טעמים ונימוקים על נושאי הסידור.

### כתבים נוספים
הרב בן אמוזג כתב חיבורים רבים שמרביתם לא ראו אור בעברית ואף בדפוס מעולם. בין כתביו הנוספים -

* 'Teologia dogmatica e apologetica' - תיאולוגיה דוגמטית ואפולוגטיקה
* 'Storia degli Esseni' - על תולדות האיסיים והקשר ליהדות ולנצרות
* חיבור הסוקר ומראה את שורשיה היהודיים-קבליים של הנצרות ואת השינויים שעשתה הנצרות
* שמואל ופלוטינוס - מאמר בו הוא מראה כי 'אבלט' המופיע בתלמוד כחברו של שמואל אינו אלא הפילוסוף פלוטינוס, וסותר על ידי כך את הטענות על פיהם שורשי הקבלה נעוצים בנאופלאטוניזם
* 'גר צדק' - על תרגום אונקלוס הגר
* 'נר לדוד' על ספר תהלים

## לקריאה נוספת
* אליהו בן אמוזג, מאמר אוטוביוגרפי בתוך: **ספר זיכרון לסופרי ישראל החיים אתנו כיום**, עמ' 128 - 131, וורשה, תרמ"ט.
*יצחק שוראקי (עורך), **מסורת בעידן המודרני: חכמים ספרדים בדורות אחרונים**, מבחר מכתביו, עמודים 25-74, סדרת עם הספר, הוצאת משכל, תל אביב, 2009.
* מרדכי אגמון, **אליהו בן אמוזג: קוים לדמותו כמפרש המקרא** (עבודת מוסמך), האוניברסיטה העברית תשל"א
*ירון הראל, "העלאת אם למקרא על המוקד", **Hebrew Union College Annual** 64, 1993, עמ' כז-לו
*צבי זוהר, "שמרנות לוחמת: קוים למנהיגותם החברתית-דתית של חכמי חלב בעת החדשה", **[[פעמים]]** 55, אביב תשנ"ג, עמ' 57-78
* ביטאון ברית מס' 15 עמ' 54, משנתו של אליהו בן אמוזג, אהרון אמוזג
* ביטאון ברית מס' 23 עמ' 45, בני אמוזיג, אהרון אמוזג
* גתית הולצמן, "אוניברסליות ולאומיות, ישראל והעמים, בהגותו של אליהו בן-אמוזג", **[[פעמים]]** 74 (תשנ"ח), 104-130

## קישורים חיצוניים

* 
* 
* 
* 
* כתבי הרב אליהו בן אמוזג בעברית בעריכת הרב ד"ר אליהו זייני
* 
* 
* איימה פאלייר, חייו ויצירתו של הרב בן אמוזג  הקדמה בקצרה
* 
* אליהו רחמים זייני, חשיבות לימוד דברי הרב אליהו בן אמוזג זצ"ל 
* סיכום פרקי הספר "מוסר יהודי לעומת מוסר נוצרי" 
* אליעזר שחר פלד, לתרגום החדש של הספר "מוסר יהודי מול מוסר נוצרי" 
* הרב קוק הרב סולובייצ'יק חב"ד רוזנצווייג '''הרב אליהו בן אמוזג''', שעור מפי הרב אורי שרקי, מתוך הסדרה מבוא לתורה שבעל פה, אתר מכון מאיר. 
* 
כתבי הרב בן אמוזג
* 
* 

## הערות שוליים

קטגוריה:רבנים איטלקים
קטגוריה:פילוסופים יהודים איטלקים
קטגוריה:פרשני מקרא בעת החדשה
קטגוריה:מקובלים
קטגוריה:הפולמוס על קדמות הזוהר
קטגוריה:חוקרי נצרות
קטגוריה:פולמוס או דיאלוג בין-דתי
קטגוריה:ליבורנו: רבנים
קטגוריה:פרשני תרגום אונקלוס
קטגוריה:ילידי 1823
קטגוריה:נפטרים ב-1900